Da NRK avslørte hvordan norske barn og unge ble mishandlet på koranskoler i Somalia, sa lokalpolitiker Bashe Musse (Ap) at han var rystet over avsløringene.

Men til somalisk TV sier han, ifølge NRKs oversettelser, at han ikke tror det forekommer at voksne mennesker bytter på å slå barn som er bundet fast.

I helgen ble det opprettet en støttegruppe for Bashe Musse på Facebook. Foto: Skjermdump

På en Facebook-gruppe som ble opprettet før helga, framsettes det påstander om en demoniseringskampanje mot Bashe Musse:

«Vi har starta denne gruppen fordi vi ønsker å rette et sterkt lys mot medias enorme makt. særlig NRK som er blitt misbrukt på det groveste. Bashe har forsvart Norsk-Somalier over en stund nå. Når det ikke fantes noe som kunne forsvare somaliere var Bashe der for å forsvare somaliere. Men nå har NRK bestemt seg for å demonisere denne fantastiske mann.VI NORSKE SOMALIERE ER IMOT HEKSEJAKTEN MOT DENNE FANTASTISKE MANNEN!!!!!»

På gruppens side er det mange som støtter Musse, og som hevder NRK har oversatt det han sier på feil måte. En deltaker skriver: «Stå på Bashe, du er fantastisk».

«Vi heier på deg», skriver en, mens en annen skriver at hun håper at Bashe Musse får renvasket navnet sitt.

Andre skriver at NRK har oversatt riktig, og at Musse bør si unnskyld.

– Feiltolket

En deltager i gruppa, som har bakgrunn som tolk, mener at oversettelsen er riktig.

– Det er fint å støtte Bashe, men støtten skal basere seg på virkeligheten på en nøytral måte. Å anerkjenne det gode Bashe har gjort, samtidig som at det var uheldig måten Bashe ordla seg på, skriver hun.

En annen skriver at Bashe har gjort en strålende innsats for norsksomaliere over lang tid, «men i denne saken så virker det som han har tråkket i salaten».

Ismail A. Hussein har skrevet et leserinnlegg i avisa Utrop. Han mener at NRK har feiltolket intervjuet.

– Jeg gikk gjennom intervjuet med Bashe på somalisk, og ut fra den kunnskapen jeg har så kan jeg ikke se at det er grunnlag for det NRK har publisert. Derfor skrev jeg innlegget. Dere har tolket ham i verste mening, eller dere har ikke hatt nøytrale tolker, sier han.

Han understreker at han uttaler seg på egne vegne og ikke på vegne av støttegruppen.

Hussein mener at NRK-intervjuet nå brukes mot Bashe.

– Mange som har vært uenige med Bashe prøver nå å bruke NRK til å få fjernet ham som politiker, det er mitt inntrykk, sier Hussein.

– Si unnskyld

NRK har mottatt flere henvendelser fra norsksomaliere som mener Bashe Musse må si unnskyld, og at NRKs oversettelse er riktig.

– Bashe må si unnskyld til det norske samfunnet. Men før det må han si unnskyld til de ungdommene som har blitt mishandlet og torturert. Først må han si unnskyld til dem.

Det sier Mohamed Abdulkadir. Han leder den norsk-somaliske organisasjonen Somi-Norway, som skal fremme bedre integrering av somaliere i Norge, og menneskerettigheter.

NRKs oversettelse er riktig, mener Mohamed Abdulkadir. Foto: Peder Bergholt / NRK

– Korrekt oversatt

Abdulkadir, som kom fra Somalia til Norge i 2012, er ikke i tvil om hvem som har rett når det gjelder hva Basse Musse faktisk sa til somalisk TV.

– Bashe sier han ikke tror dette skjer og at norsk media driver propaganda mot somaliere i denne saken. Men det er vi, som norsksomaliere, som må ta ansvar og som må stoppe dette.

Han understreker:

– NRK har oversatt dette intervjuet på en korrekt måte.

Musse: «Tror ikke at dette forekommer»

Bashe Musse har vært bystyrerepresentant for Oslo Arbeiderparti siden 2011, og har vært en markant talsmann for norsksomaliere. Somaliere er den største innvandrergruppen i Norge fra ikke-vestlige land.

Musse var en av de første til å kommentere NRKs avsløringer i fjor om hvordan norsk-somaliske barn og unge har blitt sperret inne, slått og lenket på såkalte koranskoler.

Til NRK og andre norske medier har Bashe Musse uttrykt forferdelse over det barna har fortalt.

I intervjuet fra mars i år, med en av Somalias største TV-kanaler, SNTV, sier Musse derimot at han ikke tror på det barna forteller. Her er et utdrag fra intervjuet:

«At to voksne mennesker bytter på å slå barn som er bundet fast, kan jeg ikke tro. Men dette er historien som har blitt solgt til det norske folk. Det er vanskelig å forsvare seg mot dette ettersom media virker å være ensidig, men jeg tror ikke at dette forekommer.»

Leder i Oslo Arbeiderparti, Frode Jacobsen, sa til NRK tirsdag forrige uke at han var sjokkert over uttalelsene til Musse, og kalte det dobbeltkommunikasjon.

Integreringsminister Jan Tore Sanner mener Bashe Musse driver med svært alvorlig dobbeltkommunikasjon.

Musse på sin side sa at det er NRK som har oversatt feil, og tatt ting ut av sin sammenheng.

Sa han var rystet over NRKs avsløringer: Til somalisk TV avfeier han barnas koranskole-historier Du trenger javascript for å se video.

– Brudd på barns rettigheter

Mohamed Abdulkadir har vært i møte med integreringsminister Jan Tore Sanner for å diskutere NRKs avsløringer om at barn og unge sendes til koranskoler, eller rehabiliteringssentre, som norske myndigheter ønsker å kalle det.

Der har Abdulkadir, ifølge seg selv, vært tindrende klar på hva dette dreier seg om.

– Norsk-somaliske tenåringer som er sendt til Somalia er brudd på barns menneskerettigheter. Det er totalt uakseptabelt.

Han er samtidig opptatt av at somaliere som gruppe ikke må demoniseres.

– Det er viktig å få fram at det er mange gode somaliske foreldre. Dette er individuelle saker, som må håndteres etter norsk lov. Så det er viktig å ikke stemple somaliere som gruppe, at vi alle er monstre som sender våre barn til tortur, sier Abdulkadir.

Han mener tortur og mishandling på koranskoler er et resultat av et ødelagt somalisk samfunn, der det i flere tiår har vært fravær av lov og rett, og en fungerende sentralmakt.

– Vi som somaliere vil fullt ut samarbeide i koranskole-saken, for å få fram sannheten og for å få stoppet dette. Og ikke minst hjelpe de som har vært på et slikt opphold på koranskole, tilbake i samfunnet igjen, sier han.

– Musse representerer ingen

Abdulkadir er også svært kritisk til den posisjonen Bashe Musse har fått i norsk offentlighet.

– Ingen har valgt Bashe Musse til å være talsperson. Det er ikke noe samfunn som har kommet sammen og valgt ham. Så han representerer egentlig ingen andre enn seg selv, sier Abdulkadir.

Og som en appell til somaliere i Norge, etter Bashe Musses intervju, sier han:

– Fortellingene til ungdommene som blir utsatt for umenneskelig behandling, må ikke bagatelliseres. Deres opplevelser teller, det må vi aldri glemme.

Musse: Lite å unnskylde for

Bashe Musse svarer, via sin advokat Arild Humlen, slik på påstandene som kommer fra Mohamed Abdulkadir:

«Det er lite å unnskylde når meningsinnholdet ikke er vurdert i den sammenheng og kontekst som er nødvendig. Musse hverken forsvarer eller promoterer at barn skal eller bør sendes til Somalia for adferdsformål eller andre korrigerende målsettinger.

Særlig sterkt har han tatt til motmæle når det gjelder den type institusjon som er etablert i den senere tid med slike formål. Musse har også gitt klart uttrykk overfor ansvarlige politiske myndigheter om behovet for å etterforske disse skolene med tanke på stenge de. Dette kan Musse fremlegge skriftlig dokumentasjon for».

NRK vedlegger mailen fra Bashe Musse her, til den norsktalende undervisningsministeren i Somalia:

Mail fra Bashe Musse til den norsk-talende undervisningsministeren i Somalia Ekspandér faktaboks Hei Abdirahman og takk for en hyggelig samtale. Vi har blitt informert gjennon norsk medier at norsk-somaliske barn og ungdom blir tururert og mishandlet systematisk i skoler i Mogadishu. Jeg ber deg som utdanningsminsteren i Somalia vise handle kraft, tar ansvar og stenge den skolen umidlerbart. Det er norsk somalisk barn som ble utsatt for turur som forteller dette til ndorsk medier. Det er en skole i Mogadishu kalt Gargaar: Gargaar har fire avdelinger i samme bydel i Mogadishu. Gargaar 2 er avdelingen der vestlige barn og ungdommer. Med vennlig hilsen Bashe Musse, Bystyrerepresentant i Oslo

Før NRK publiserte vår første reportasje 29. mai sendte også Bashe Musse oss et brev der han ville utdype at han var misforstått. Her er Bashe Musses brev til NRK:

Bashe Musses brev til NRK om oversettelsen Ekspandér faktaboks Til NRK Krever at innslag stoppes / endres Jeg har fått tilsendt en oversettelse av et intervju jeg har gjort med somalisk TV, som gir et helt feilaktig bilde av hva jeg mener og har forsøkt å formidle i intervjuet. Når man leser oversettelsen, får man rett og slett inntrykk av at jeg mener det motsatte av det jeg mener. Et eksempel er «De ungdommene som har kommet tilbake vil ikke engang anmelde sine foreldre». På norsk framstår dette som jeg mener dette ikke er så alvorlig fordi de ikke har anmeldt foreldrene. Men mitt poeng er at det er synd at ungdommene ikke har anmeldt foreldrene, fordi det da blir vanskeligere å stille dem til ansvar. Muligens kan jeg ha uttalt meg litt uklart på noen punkter, men hovedproblemet ligger i selve oversettelsen. Nyansene i det somaliske språket er store og det kan lett bli feil når det skal oversettes til norsk og motsatt. Det kan være jeg har brukt feil somaliske ord og det kan være at oversetteren har brukt feil norske ord. Men det viktigste er hva jeg faktisk mener – og det er kort oppsummert dette: Jeg er sjokkert over det som kommer fram i NRK sin reportasje, men er glad for at det blir avslørt. Det er helt uakseptabelt at barn blir mishandlet på koranskoler i Somalia. Jeg har på sterkeste frarådet norsk-somaliske foreldre å sende sine barn til slike skoler i Somalia. Det har jeg også uttalt i et intervju med NRK. Det er synd, men forståelig, at ingen barn har anmeldt sine foreldre for det de har blitt utsatt for i Somalia. Dette gjør det vanskeligere å straffe foreldrene. Men jeg mener at ut fra det barna forteller, må norske myndigheter undersøke hva foreldrene, bevist eller ubevist, har utsatt barna sine for og stille dem til ansvar for dette. Hvis foreldrene opplever at barna deres ikke oppfører seg slik de bør, må de søke hjelp i Norge. Til noen av enkeltutsagnede – slik de framstår i oversettelsen, her med forklaring på hva jeg har forsøkt å formidle: «Barna forteller at de har blitt sendt til skoler der de har blitt bundet på hender og føtter, også blitt slått. Og barn klager veldig over at de har blitt mishandlet på denne måten. Som et medmenneske og som en somalisk person er det vanskelig å forstå at et somalisk barn har blitt bundet både på hendene og føttene også slått. Og i tillegg at voksne personer har byttet på å mishandle dette barnet. Det er vanskelig å forstå. Jeg kan ikke tro at det er sant. Men dette er det bildet som har blitt solgt til de norske. Og det er vanskelig for oss å si at dette ikke forekommer. Og det virker som media er ensidig. Jeg tror ikke at dette skjer.» Mitt poeng er at det er helt uforståelig for meg at barn kan utsettes for noe slikt og at det er vanskelig å tro at foreldre kan ha vist hva de har utsatt barna for. Det er rett og slett ikke til å tro at dette kan være sant – selv om jeg tror på det barna og NRK forteller.

Det umulig å forstå at dette er sant. Men det er dette bildet som det nå fortelles om i Norge og det går ikke an å si at dette ikke forekommer. Det media forteller er helt entydig. Men jeg visste ikke at det skjedde. «Men som du vet, i Norge er ikke barna bare ditt, staten eier også barnet sammen med deg. Mens i Somalia er det først og fremst gud også foreldrene som eier barnet.» I Norge har foreldrene ansvaret for barna. Men myndighetene ivaretar barns interesser og foreldrene kan derfor ikke gjøre hva de vil med barna. I Somalia har man lett for se det som om det først og fremst gud som bestemmer over barna. Foreldrene følger derfor religionen og de religiøse ledernes ord, når de skal oppdra sine barn. «Men det er viktig å at man stigmatiserer hele det somaliske folket. Det som forgår nå er at det tegnes et bildet av somaliere som om at deres kultur er negativ, at hele kulturen er dårlig.» Det viktig at man ikke stigmatiserer hele det somaliske miljøet, selv om man tar disse saken på alvor. Det er ingen tvil om at det som kommer fram her gir et negativt bilde av den somaliske kulturen. Vi må derfor få fram at dette ikke er hele bildet. Somalisk kultur er først og fremst noe annet. «Norge er en rettstat, det vil si at man dømmer personer som har gjort noe galt. De ungdommene som har kommet tilbake vil ikke engang anmelde sine foreldre. «Vi vil bare fortelle historien vår sier de». Det som skjer nå er at man skal undersøke om fortellingen er sann. Vi vet ikke hvor mange det gjelder men vi vet at de som klager eller forteller sin historie er veldig få. Men vi vet ikke antallet ennå.» Norge er en rettstat der man må stå til ansvar for sine handlinger. Derfor er det synd, men forståelig, at ikke ungdommene som kommer tilbake vil anmelde foreldrene sine. Men det er viktig at myndighetene allikevel undersøker innholdet i fortellingene. Selv om det er få som står fram og forteller sin historie, vet vi ikke antallet det gjelder.

Jeg er opptatt av at disse foreldrene stilles til ansvar, særlig hvis de faktisk har vist hva de gjorde når de sendt barna sine til disse skolene i Somalia. Oppsummert: Oversettelsen og vinklingen på det oversendte manuset fra NRK, gir et totalt feil bilde av hva jeg mener om denne saken. Det framstår som jeg har forsvart at barn sendes til koranskoler i Somalia. Dette er faktisk det stikk motsatte av hva jeg har gjort. Jeg har tatt avstand fra det som fremkommer i NRK innslaget, oppfordret foreldre til å slutte å sende barna sine og tatt til orde for at norske myndigheter må straffeforfølge foreldre som har sendt sine barn til disse skolene. Jeg ber derfor om at NRK ikke sender dette innslaget, eller tar ut alle oversettelser som framstiller det jeg har sagt på en feilaktig måte. Med Vennlig hilsen

Barshe Musse /s/

OPPDATERT: I en tidligere versjon av denne artikkelen skrev NRK at Ismail A. Hussein er medlem av støttegruppa for Musse på Facebook. Det stemmer ikke.